Skattestyrelsen har fået tilladelse til at indhente oplysninger fra tre danske kryptobørser.

Alexander Bitsch, f. 1986, er journalist på Finans, hvor han skriver om privatøkonomi og investering. Alexander er uddannet fra Danmarks Medie- og Journalisthøjskole, og i sin praktiktid var han på Jyllands-Posten i halvandet år. Sideløbende med studiet og efterfølgende var han tilknyttet Jyllands-Postens erhvervsredaktion på nettet, det daværende epn.dk. Alexander blev fastansat på Jyllands-Postens erhvervsredaktion i efteråret 2013. I sin fritid har han dyrket en lang række sportsgrene, men højdepunktet er stadig, da han som ganske ung blev nordvestjysk mester i disciplinerne 40-meterløb og længdespring.

Skattemyndighederne har fået helt nye jagtmarker, hvor de kan rette sigtekornet mod spekulanter, som ikke har indberettet korrekte skatteoplysninger. Skattestyrelsen har nemlig fået Skatterådets tilladelse til at indhente oplysninger fra tre danske kryptobørser.

Det oplyser Skattestyrelsen i en pressemeddelelse.

»Med tilladelsen fra Skatterådet får vi for første gang adgang til de handler, der foretaget via de danske børser. Det giver os helt nye muligheder i forhold til kontrol på området,« udtaler Karin Bergen, der er personskattedirektør i Skattestyrelsen.

Tilladelsen fra Skatterådet blev givet på et møde i december, og med tilladelsen i hånden kan Skattestyrelsen indhente oplysninger om danskernes handler med kryptovalutaer på tre danske kryptobørser i perioden 2016 til 2018.

Det er ikke kun selve handlerne, som skattemyndighederne får lov til at kigge igennem. Tilladelsen giver også Skattestyrelsen lov til at indhente identifikationsoplysninger som f.eks. navne, adresser og cpr-numre.

Afgørelsen fra Skatterådet kommer, efter at Skat i 2018 fik oplysninger om 2.700 danskeres handel med kryptovalutaer fra de finske skattemyndigheder.

»Uden at gå for vidt, tror jeg godt man kan sige, at der her er tale om et stort marked, som vi har behov for at se nærmere på. Da vi for nylig modtog oplysninger fra den finske bitcoin-børs, gav det os en lille flig af et større billede, som vi nu har mulighed for at afdække endnu mere af. Hvor mange handlende, det drejer sig om, eller hvor store beløb, der er handlet for, er det dog endnu for tidligt at fortælle noget om endnu,« udtaler Karin Bergen.

På baggrund af oplysningerne vil skattemyndighederne sikre », at borgere, der har handlet med kryptovaluta har betalt den rigtige skat.« Der kan altså vente et skattesmæk, hvis man ikke har indberettet rigtigt, og i hvis man har fiflet, kan en bøde også komme på tale.

I begyndelsen af 2018 kom Skatterådet med en historisk afgørelse, der ifølge revisionshuset BDO gør, at der reelt ikke er nogen vej uden om at skulle betale skat, hvis man køber eller sælger bitcoins.

»Vores konklusion er, at hvis man har købt bitcoins, så vil der typisk være tale om spekulation i skattemæssig forstand. Og spekulation er skattepligtig,« udtalte Hanne Søgaard Hansen, formand for Skatterådet, i den forbindelse.